Udlandsophold på University of Auckland, New Zealand, forår 2014

Så er vi kommet hjem efter vores semester i Auckland, som vi tog i stedet for 2. semester på kandidaten. Vi har haft et helt fantastisk semester, som har givet os en masse både fagligt, kulturelt, sprogligt og socialt. Vi synes det semester passede bedst at tage af sted på, da det valgfri element ligger her, og det derfor giver mest frihed i forhold til valg af fag. Udfordringen er dog, at man skal starte direkte på speciale, når man kommer hjem, og det derfor er en fordel at have styr på det allerede inden man tager afsted, så man ikke skal tænke på det dernede.

På universitetet havde vi alle vores timer på Faculty of Medical and Health Sciences, som var et ret nybygget fakultet, så der var rigtig gode faciliteter med computere, bibliotek og læsepladser, og det var rart at være alt medsci samlet, som man godt kan mangle lidt på Aarhus Universitet.

Vi havde fagene MEDSCI 307 Neuropharmacology, MEDSCI 717 Advanced Neuropharmacology, MEDSCI 720 Biomedical Research Techniques og MEDSCI 735 Dialogues in Biomedical Research.

MEDSCI 307 var et bachelorfag, og derfor lidt mere grundlæggende end de andre. Vi havde om de forskellige neurotransmittersystemer, som godt lidt kunne være en repetition af farmakologi, men derudover også om neuroanatomi og de forskellige neurosygdomme. Bachelorfagene er de eneste der også har lab, som var en blanding af vådlab og computerøvelser, men kandidatfagene har kun forelæsninger. Vi havde flere små afleveringer, som hang sammen med labøvelserne, og derudover både en midterm test i midten af semesteret og en afsluttende labtest inden eksamen. Vi fik mest ud af afleveringerne, da vi ikke er så vant til at lave dem, og vores underviser var rigtig god til at give feedback. Faget var udmærket, men hvis man i stedet kunne få MEDSCI 727 Advanced Neurophysiology, vil det nok være bedre.

MEDSCI 717 er en fortsættelse på 307, hvor man hver uge via forskellige udleverede artikler gennemgår en ny neurosygdom og potentielle targets. Det var fedt, at undervisningen byggede på nye videnskabelige artikler, både reviews og primære artikler. Vi var et mindre hold på ca. 20, hvor underviseren først gav et oplæg, og derefter var der gennemgang af artikler og diskussion. Vi havde to store afleveringer, hvor vi skulle lave et research proposal om et nyt potentielt farmakologisk target til hhv. Parkinsons og depression. Vi skulle selv finde det nye target, og beskrive hvilke forsøg vi ville bruge til at undersøge det, hvilket var en rigtig god øvelse og helt sikkert brugbart i forbindelse med vores speciale.

MEDSCI 720 var et metodefag, hvor vi det meste af tiden fik repeteret mange teknikker vi allerede kendte, men også blev præsenteret for nye teknikker. Derfor var opgaverne klart de mest udfordrende og givende i dette fag. Vi havde to store opgaver, hvor vi i den første skrev om virale vektorer og intrabodies og deres virkningsmekanismer og potentielle brug i behandling. Anden opgave var at udforme et stort research proposal, hvor vi blev givet en problemstilling med fire underpunkter, som vi så skulle forklare hvordan vi ville løse. Det var en lang og svær opgave, men meget lærerig.

MEDSCI 735 var et meget anderledes fag, hvor forelæsningen i stedet foregik som en diskussion. De forskellige emner omhandlede bl.a. kritisk læsning af artikler, etik i forskning, men også interlectual property, hvem ejer det man laver, science communication og problemer med forskningen som den er i dag. Det hjalp en til at tænke nye tanker, og ikke altid bare stole blindt på alt hvad man læser. Vi lavede tre afleveringer, hvor vi i den første skulle finde dårlig argumentation i en artikel fra Nature, den næste handlede om dyreforsøg og den sidste om, hvad vi ville ændre i naturvidenskabelig forskning, hvis vi kun kunne ændre én ting. Fokus var generelt på at man skulle have ordentlige argumenter for det man mente. Det var helt anderledes opgaver end de andre, så det var svært, men også meget lærerigt og sjovt, fordi det var så anderledes.

Alt i alt har vi haft et rigtigt fedt semester, og vi vil klart anbefale alle andre at tage af sted. Vi har gode erfaringer med University of Auckland, og synes at niveauet passede os fint. Dertil kommer alle de gode bekendtskaber vi har fået os rundt om i verden og de mange oplevelser i det smukke New Zealand.

Mette, Mai-Britt og Anne
5. års studerende på molekylær medicin